**SEKMADIENIO SKAITINIAI**

LITAUISK søndagsblad

**20. søndag i alm. kirkeår, år C   
 XX EILINIS SEKMADIENIS. Liturginiai metai - C**

**Pirmasis skaitinys Jer 38, 4–6. 8–10. Skaitinys iš pranašo Jeremijo knygos.**

Anomis dienomis didžiūnai kreipėsi į karalių, sakydami: „Prašom nubausti Jeremiją mirties bausme, nes jis, kalbėdamas tokius dalykus, silpnina rankas kareivių ir visų žmonių, pasilikusių šitame mieste. Iš tikrųjų jis nesirūpina mūsų žmonių gerove, bet daro jiems žalą.“ Karalius Zedekijas atsakė: „Gerai! Jis jūsų rankose! Juk karalius prieš jus yra bejėgis!“ Jie paėmė Jeremiją ir įmetė jį į karaliaus sūnaus Malkijo vandens talpyklą, buvusią sargybos kieme, nuleisdami jį virvėmis į dugną. Vandens talpykloje nebuvo, tik dumblas. Jeremijas įklimpo į dumblą. Ebed-Melechas nuėjo ten iš rūmų ir kreipėsi į jį: „Mano valdove, karaliau! Šitie vyrai kalti dėl visko, ką padarė pranašui Jeremijui. Jie įmetė jį į vandens talpyklą ten mirti badu, nes duonos mieste nebėra.“ Tuojau karalius kušitui Ebed-Melechui įsakė: „Pasiimk su savim iš čia trejetą vyrų ir iškelk pranašą Jeremiją iš vandens talpyklos, kad nenumirtų!“ **Tai Dievo žodis**.

**Atliepiamoji psalmė Ps 39 (40), 2. 3. 4. 18 (P.: 14b)**

**P. Viešpatie, skubėk man padėti.**

Kantriai aš Viešpaties laukiau, \* jis pasilenkė prie manęs ir išgirdo mano šauksmą. – P.

Ištraukė mane iš duobės pražūtingos, \* iš mirtinos klampynės,

ant uolos pastatė mano kojas \* ir sutvirtino mano žingsnį. – P.

Man į lūpas įdėjo naują giesmę – \* šlovinimo giesmę mūsų Dievui.

Daugelis tai išvydę, \* pagarbiai bijos ir Viešpačiu kliausis. – P.

Nors silpnas esu ir beturtis, \* bet Viešpats manęs nepamiršo.

Tu mano išganymas ir pagalba, \* mano Dieve, nedelski! – P.

**Antrasis skaitinys Žyd 12, 1–4. Skaitinys iš Laiško žydams.**

Broliai ir seserys! Mes, šitokio debesies liudytojų apsupti, nusimeskime visas kliūtis bei nuodėmės pinkles ir ištvermingai bėkime mums paskirtose lenktynėse, žiūrėdami į savo tikėjimo vadovą ir ištobulintoją Jėzų. Jis vietoj sau priderančių džiaugsmų, nepaisydamas gėdos, iškentėjo kryžių ir atsisėdo Dievo sosto dešinėje. Apsvarstykite, kaip jis iškentė nuo nusidėjėlių tokį priešginiavimą, kad nepailstumėte ir nesuglebtumėte dvasia! O jums dar ir neteko priešintis iki kraujų, grumiantis su nuodėme. **Tai Dievo žodis.**

**Posmelis prieš Evangeliją Jn 10, 27**

P. **Aleliuja.** – Manosios avys klauso mano balso, – sako Viešpats; –

aš jas pažįstu, ir jos seka paskui mane. – P. **Aleliuja.**

**Alleluja, Alleluja, Alleluja**

**Evangelija Lk 12, 49–53** ✠ **Iš šventosios Evangelijos pagal Luką.**

Anuo metu Jėzus kalbėjo savo mokiniams: „Aš atėjau įžiebti žemėje ugnies ir taip norėčiau, kad ji jau liepsnotų! Aš turiu būti pakrikštytas krikštu ir taip nerimstu, kol tai išsipildys!“ „Gal manote, kad esu atėjęs atnešti žemei ramybės?! Ne, sakau jums, ne ramybės, o nesantarvės. Nuo dabar penki vienuose namuose bus pasidaliję: trys prieš du ir du prieš tris. Tėvas stos prieš sūnų, o sūnus prieš tėvą, motina prieš dukterį, o duktė prieš motiną; anyta prieš marčią, ir marti prieš anytą.“ **Tai Viešpaties žodis.**

Kviečiame apsilankyti parapijos svetainėjė adresu: [**http://fredrikstad.katolsk.no**](http://fredrikstad.katolsk.no/)